Številka: 013-3/2022/

Datum: 20.6. 2022

### ZAPISNIK

**5. seje Sveta za invalide Republike Slovenije,**

ki je bila v ponedeljek 20. 6. 2022, ob 10.00**,**

MS Teams

**Navzoči člani:** Tanja Dular (MDDSZ), Damijan Jagodic (MZ), Mateja Urbančič (MF), Vojmir Drašler (MZI), Karl Destovnik (ZIZRS), mag. Mateja Toman (INV. ORG), Klavdija Poropat (INV. ORG), dr. Katja Vadnal (INV. ORG), Drago Koprčina (INV. ORG) in Emir Okanović (INV. ORG)

**Odsotni:** dr. Manica Jakič Brezočnik (MIZŠ), Jadranka Kološa Rop (MJU), Simon Žorga (MK), dr. Aleksandra Tabaj (URI Soča), mag. Dean Premik (ZPIZ), Drago Perkič (ZZZS), Lea Kovač (ZRSZ), mag. Simona Smolej (IRSSV), dr. Irena Ceglar (SOUS), Brane But (INV.ORG) in Anton Petrič (INV. ORG).

**Ostali navzoči:** dr. Metka Moharić (URI Soča) inSaša Mlakar (MDDSZ)

PREDLAGAN DNEVNI RED 5. seje tretjega mandata Sveta za invalide RS:

1. Pregled zapisnika 4. seje

2. Seznanitev z Zakonom o Svetu za invalide RS

3. Razno:

- dr. Vadnal - predstavitev sodelovanja na posvetu projekta 'PRAVIČNOST ZA VSE: Krepitev pravic obdolžencev in pripornikov z intelektualno in/ali psihosocialno oviranostjo: čezmejne premestitve, prijetje in alternative v EU’, ki ga je pripravil Mirovni inštitut

- Pobuda NSIOS o razširitvi upravičencev digitalnega vavčerja (poslano članom v vednost).

- Odvetnik Zoran Dular prosi za mnenje članov Sveta: Predlog za spremembo Pravilnika o tehničnih pripomočkih in prilagoditvi vozila (poslano članom v vednost):

- Predlog NSIOS za obravnavo zaradi diskriminacije – 114. b člen Zakona o prevozih v cestnem prometu (poslano članom v vednost).

**Ad.1**

Uvodoma je člane Sveta za invalide RS nagovorila predsednica Mateja Toman in obenem pozdravila tudi dr. Moharićevo iz URI Soča, ki je v nadaljevanju sodelovala pri točki razno, glede spremembe Pravilnika o tehničnih pripomočkih. Predstavila je dnevni red in ga dala na obravnavo ter v potrjevanje.

**SKLEP 1.1.:** Člani Sveta so soglasno potrdili predlog dnevnega reda.

Na kratko je predsednica povzela potek predhodne seje in vsebino zapisnika.

**SKLEP 1.2:** Člani Sveta so potrdili zapisnik 4. seje Sveta za invalide RS.

**Ad.2**

Predsednica je seznanila člane z začetno pobudo o preoblikovanju Sveta za invalide RS, z analizo in razlogi za pripravo osnutka Zakona o Svetu za invalide RS. Seznanila jih je s celotnim postopkom in predstavila opomnik, ki je bil predhodno poslan vsem članom Sveta, v katerem so povzete dosedanje aktivnosti za pripravo zakona.

Predsednica in sekretarka sta na kratko pojasnili najpomembnejša izhodišča, zgodovino in namen oziroma cilj zakona, na podlagi katerega bi Svet imel vlogo neodvisnega organa na podlagi 33.2 člena Konvencije o pravicah invalidov in bi upošteval Pariška načela ter priporočilo Odbora za pravice invalidov.

Bistvena sprememba se izraža v novi sestavi Sveta za invalide, ki vključuje predstavnike invalidskih orgaizacij in strokovnih institucij, med člani pa po novem ne bi bilo predstavnikov ministrstev, kar je skladno z zahtevo po zagotavljanju neodvisnosti Sveta od izvršilne veje oblasti. Predlog določa tudi nekoliko razširjen obseg nalog, glede na to, kar trenutno določa ZIMI, med drugim je dodatno predvidena možnost obravnave individualnih primerov kršitve pravic invalidov. V ta namen je opredeljen tudi postopek obravnave posamičnih primerov. Predlog zakona določa pogoje in postopek imenovanja članov Sveta in njihovih namestnikov, trajanje mandata, vlogo predsednika Sveta, ki bi po novem svojo funkcijo izvajal poklicno, določena je vloga podpredsednikov in sekretarja ter vzpostavitev strokovne službe Sveta, s čimer se ustvarjajo pogoji za učinkovitejše izvajanje nalog Sveta. Pojasnila je, da naj bi zakon, če bo vse potekalo brez težav, stopil v veljavo januarja 2024, kot prvi pa se bo s predlogom zakona seznanila **Komisija** Državnega sveta **za socialno varstvo, delo, zdravstvo in invalide**. Kratek povzetek ključnih sestavin predloga zakona je zaključila z mnenjem, da pripravljeni predlog upošteva tako zahteve Konvencije o pravicah invalidov in Odbora za pravice invalidov, upošteva smernice Pariških načel in priporočila Evropske komisije ter odgovarja tudi na nekatera vprašanja, ki so bila izražena v postopku obravnave prvega osnutka predloga zakona. Prepričana je, je dejala, da ima Svet zelo pomembno vlogo pri tem, da se položaj invalidov v Sloveniji izboljša.

V krajši diskusiji o novostih, ki jih prinaša predlog zakona, je bila izpostavljena bojazen, da bo izločitev predstavnikov ministrstev iz sestave Sveta negativno vplivala na celovitost obravnave različnih vsebin, izmenjavo mnenj in izkušenj na različnih področjih. Predsedujoča je ob tem izrazila prepričanje, s katerim so se strinjali tudi drugi člani, da bo vloga predstavnikov ministrstev tudi v bodoče pomembna tako pri analiziranju stanja kot pri oblikovanju najustreznejših rešitev, zato bodo zagotovo vabljeni k sodelovanju na sejah Sveta, razlika pa bo v tem, da skladno z načelom neodvisnosti ne bodo imeli pravice glasovanja o odločitvah. Glede pomislekov o podvajanju nalog z Varuhom človekovih pravic je bilo pojasnjeno, da oblikovanje Sveta za invalide kot neodvisnega organa sledi tudi Priporočilu Komisije EU o standardih za organe za enakost, ki govori o oblikovanju različnih teles za posamezna področja oziroma glede na različne osebne okoliščine. Tem priporočilom sledi tudi praksa drugih držav, ki v zadnjem obdobju vzpostavljajo ločene organe za različne skupine prebivalstva, kot je npr. poseben urad ali varuh za pravice otrok ipd.

Po krajši razpravi je bil sprejet ugotovitveni

**SKLEP 2.1:** Člani Sveta za invalide RS so se seznanili s predlogom Zakona o Svetu za invalide.

**Ad.3**

Razno:

Vadnal – Predstavila je sodelovanja na posvetu projekta 'PRAVIČNOST ZA VSE: Krepitev pravic obdolžencev in pripornikov z intelektualno in/ali psihosocialno oviranostjo: čezmejne premestitve, prijetje in alternative v EU’, ki ga je pripravil Mirovni inštitut.

Člani so se seznanili z gradivom in predsednica se je dr. Vadnal zahvalila za sodelovanje, ker se sama ni mogla dogodka udeležiti in poudarila, da je prav dr. Vadnal po njenem mnenju prava oseba, ker strokovno zelo dobro pokriva to področje.

Vadnal – Pojasnila je, da se ni počutila kvalificirano, vendar je poslušala in sodelovala – glavno besedo je imela pravna stroka in predstavniki Varuha za človekove pravice in nadzorniki zaporniškega sistema. Pokazalo se je zmotno združevanje ter popolno nepoznavanje oziroma nerazumevanje termina oseb z motnjami v duševnem zdravju in oseb z motnjami v duševnem razvoju. Opozorila je tudi na različne pravne statuse.V projektu je šlo namreč za osebe z motnjami v duševnem zdravju, kot je ugotovila ena od sodnic. Sama pozdravlja tovrsten projekt, saj gre za področje, ki je premalokrat izpostavljeno. Prosila je tudi za rezultate tega projekta. Dejala je, da bi lahko v okviru Sveta našli ljudi, ki so tem problemom vešči.

Predsednica – Dejala je, da je dobro, da je bilo sodelovanje dr. Vadnal na posvetu zelo pomebno, saj je opozorila na pravilen pomen uporabljene terminologije in razlikovanje motenj v duševnem zdravju in motenj v duševnem razvoju, kakor tudi na razlikovanje statusov. Strinjala se je s pobudo, da Mirovni inštitut pozovemo, da Svetu poroča o nadaljnjem delu.

Poropat – Podala je mnenje, da osebe z motnjo v razvoju enako ščiti Konvencija kot druge invalide. Potreben bo velik prehod, da se Svet ne bo ukvarjal le z invalidnostmi članov invalidskih organizacij, ampak so tudi z drugimi, ki delujejo na področju duševnega zdravja in enako sodijo v to obravnavanje Sveta.

Okanović – Dodal je, da bomo imeli vedno več različnih diagnoz skupaj, kot primer je navedel, da ima lahko oseba z intelektualno oviranostjo tudi drugo motnjo, kot je bipolarna motnja ali še več diagnoz invalidnosti. V bodoče se bo o tem potrebno več pogovarjati.

Destovnik – Pridružil se je temu mnenju in dejal, da ima danes 60 - 70 % oseb, ki so obravnavane, tudi psihične težave. Drugačna obravnava v sistemu bo potrebna, je dejal in predlagal, da bi Svet moral govoriti tudi o tem, ker so do sedaj to skupino oseb obravnavale le humanitarne organizacije.

Vadnal – Dejala je, da bo potrebna koordinacija med tema dvema skupinama.

Poropat – Poudarila je, da so le tradicionalne invalidske organizacije med reprezentativnimi organizacijami in nekaj izven, te dotične pa niso, ker nimajo statusa invalida.

Okanović – Predlagal je, da se vsaj motnjo v duševnem razvoju posvetovalno vključi v obravnavo na Svetu.

Poropat – Predlagala je, da bi lahko ga. Istenič iz Direktorata za socialo na eni od prihodnjih sej Sveta povedala kaj več na to temo.

- Odvetnik Zoran Dular je prosil za mnenje članov Sveta: Predlog za spremembo Pravilnika o tehničnih pripomočkih in prilagoditvi vozila (poslano članom v vednost). Za podrobnejšo predstavitev zadeve se je tokratne seje Sveta udeležila dr. Metka Moharić iz URI Soča. Povedala je, da so podali pobudo za posodobitev pravilnika, ki ureja pravico do prilagoditve vozil.

Januarja so poslali pobudo s popravki tega pravilnika, na podlagi izkušenj, ki jih imajo. Poznajo tudi dotičen problem, ki ga izpostavlja pobudnik Dular, ker je fant, na katerega se vsebina nanaša, v njihovi ustanovi rehabilitiran. Potrebne bi bile dodatne prilagoditve, teh pripomočkov, ki jih ni v pravilniku. Spraševala je, ali je to lahko predvideti v okviru spremembe pravilnika. Nekateri proizvodi nimajo določene indikacije, nimajo določene cene in ali to lahko sploh nudijo uporabniku, ki potrebuje osebno predelavo. Eden izmed primerov prilagoditev s težavami so otroški avtosedeži. Dobavitelji krepko izkoriščajo cenzus, ki je v pravilniku. Ljudem so dostavili otroški avtosedež za 2000 ali 2500 eur in je bil skoraj enako kot v trgovini za 150 eur. Ljudje so doplačevali, a sedež je bil enak kot, če bi ga šli iskat v trgovino in sami le dodali blazino. Pojavljajo se tudi težave, kadar avtomobil ni primeren za predelavo in imajo zato uporabniki težave, ker ga ne morejo predelati. To se lahko ugotovi morda šele po izdelavi načrta, saj izvedenski tim nima na voljo vseh informacij in jih tudi ne more imeti. Predloge so že prečesali in upali, da se bodo sestali s predstavniki z ministrstva vendar odgovora ni bilo.

Dular – Dejala je, da so na ministrstvo prejeli predlog Uri Soča in obravnavali že spomladi in bodo pristopili k zadevi v doglednem roku. Povabili jih bodo k sodelovanju, ko bodo posodabljali Zakon o izenačevanju možnosti invalidov (ZIMI) in pravilnik o prilagoditvi vozila. Vezano na predlog g. Dularja torej spremembo zakonodaje in ko se bo ZIMI začel spreminjati, bodo tudi to spremenili.

Poropat – Dodala je pripombo na postopek, ki je tak, da ko želiš narediti prijavo na postopek, ni nikogar, ki bi povedal kaj je na voljo pod šifro določene predelave. Želela je napravo, s katero bi lahko sama naložila voziček v avto in je ugotovila, da sta le dva sistema, da ti zložita voziček v avto in staneta bistveno več, kot sta v pravilniku. Brez zaposlitve si tega nebi mogla privoščiti. Predvsem je potrebno ugotavljati ali ta predelava gre v opis. To pomeni, da moraš kupiti predhodno avto in po tem predelavo narediti. Postopek bi moral biti obrnjen. Prvo obravnava pri nekomu, ki bi podal podatke in mnenje o tem kakšne predelave so in bi bile najbolj primerne, nato šele nakup avtomobila.

Druga težava je, da so se po sprejemu liste dobaviteljev cene vseh spremenile oz. zvišale, kot na primer, sedaj je cena 1500 prej 700 eur. Mnenja je, da bi vsi z lista dobaviteljev morali imeti konkurenčne cene. Tretja težava je avto z avtomatsko sklopko. Pojasnila je, da je morala plačati avto v celoti in potem šele je dobila povračilo. Poziva ministrstvo, da pozove uporabnike k pripombam, ko se bo posodabljalo pravilnik.

Koprčina – Dejal je, da se mu zdi, da bi bilo to področje tudi za strokovnjaka iz Sveta za invalida RS. Ne pa v okviru zvez, ki so razdrobljene. Meni, da bi morali imeti visoko kvalitetno posredovanje informacij in vendar na tem področju nimamo dobre dodane vrednosti. Menil je, da je to kar sta predhodnici povedali zelo pomembno.

Moharić – Povedala je, da ko so januarja oddali predlog, niso vedeli, da se bo zgodila Ukrajina in vedeti je treba, da se bodo pričele cene dvigovati. Dobavitelji bodo tudi to z veseljem izkoristili. Svetovanje je zanje problem, saj na URI Soča ne vedo ali je avto primeren za prilagoditev ali ne. Tudi postopek se jim ne zdi primeren. Dobavitelji in predelovalci so prosto na izbiro in ne smejo nikogar predlagati. Menila je, da idealnega sistema ne bo nikoli, ker so določene zadeve tako specifične, da jih ne moremo izpeljati (primer: kombi – gre v predelavo lahko le v Nemčijo – izvedenci točnega načrta ne moremo narediti, niso pa na voljo sredstva za posameznika, da lahko gre na testiranje (na podlagi katerega se nato naredi načrt prilagoditve) v Nemčijo, ).

Okanović – Postavil je vprašane glede avtošole, ki je bila včasih na URI Soč in ali imajo na uporabo invalidi še prilagojen avto, ki bi bil lahko delno subvencioniran za izpit za tiste, ki imajo manj finančnih sredstev.

Moharić – Odgovorila je, da nikoli niso imeli avtošole in niso za to registrirani. Imajo pa za testiranje ali tiste, ki že imajo izpit, da testirajo svojo vožnjo ali so zmožni voziti prilagojen avto. AMZS pa ima tovrstno vozilo za izpit za osebe na vozičku.

Poropat – Povedala je, da je URI Soča pred več leti imela vozilo in da se je lahko delal izpit s tem avtomobilom ,vendar preko AMD Moste, test pa se je pisal na URI Soča. Tovrstno sodelovanje bi se lahko obnovilo, je bila mnenja.

Razprava se je končala z enotnim mnenjem, da naj se pri pripravi sprememb pravilnika upošteva izkušnje in predloge URI Soča ter uporabnikov, ki so jim prilagoditve namenjene.

- Članom je bil v gradivu za tokratno seje v seznanitev posredovan odgovor Zagovornika načela enakosti na Predlog Nacionalnega sveta invalidskih organizacij Slovenije za obravnavo zaradi diskriminacije – 114. b člen Zakona o prevozih v cestnem prometu . Zagovornik je mnenja, da ne gre za razlikovanje na podlagi osebne okoliščine in diskriminacijo na tem področju.

Drašler – Dejal je, da se bo zavzel za to problematiko in bo naslednjič pojasnil več o tej zadevi in posredoval informacije članom Sveta.

- Ob koncu seje so se člani seznanili s pobudo Nacionalnega sveta invalidskih organizacij Slovenije o razširitvi upravičencev digitalnega vavčerja za uporabnike z različnimi invalidnostmi. Pobuda je bila poslana članom Sveta v vednost. Kot izhaja iz predloga, bi bilo upoštevati, da so invalidi prvi, ki potrebujejo tovrstne vaučerje.

Predsednica je zaključila sejo.

Zaključek seje: 12:20

Pripravila:

Saša MLAKAR mag. Mateja TOMAN

S E K R E T A R K A P R E D S E D N I CA